CELEX: 32021D0674
Language: hr
Date: 2021-04-21 00:00:00
Title: Provedbena odluka Komisije (EU) 2021/674 оd 21. travnja 2021. o zahtjevu za registraciju europske građanske inicijative pod nazivom „Program razmjene za državne i javne službenike” (priopćeno pod brojem dokumenta C(2021) 2784) (Vjerodostojan je samo tekst na engleskom jeziku)

26.4.2021   
               
               
                  HR
               
               
                  Službeni list Europske unije
               
               
                  L 141/25
               
            
         PROVEDBENA ODLUKA KOMISIJE (EU) 2021/674
         оd 21. travnja 2021.
         o zahtjevu za registraciju europske građanske inicijative pod nazivom „Program razmjene za državne i javne službenike”
         
            
               (priopćeno pod brojem dokumenta C(2021) 2784)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6. stavke 2. i 3.,
         budući da:
         
                     (1)
                  
                  
                     Zahtjev za registraciju europske građanske inicijative pod nazivom „Program razmjene za državne i javne službenike” (Civil Servant Exchange Program – CSEP) podnesen je Komisiji 27. veljače 2021.
                  
               
                     (2)
                  
                  
                     Ciljevi inicijative navedeni su kako slijedi: „Kao europski studenti i budući državni službenici smatramo da razmjene ne bi trebale prestati nakon završetka studija. Stoga predlažemo stvaranje Programa razmjene za državne i javne službenike, programa razmjene i osposobljavanja službenika država članica EU-a. Cilj tog svojstvenog „Erasmusa za službenike” bio bi ponuditi službenicima iz država članica EU-a radno iskustvo u sličnoj službi u drugoj državi članici u razdoblju od dva do 12 mjeseci. Službenici na razmjeni i dalje bi mogli primati plaću svoje matične zemlje, uz naknadu EU-a ako je ta plaća niža od one koju primaju u zemlji domaćinu za ekvivalentno radno mjesto. CSEP-om bi se povećala sloboda kretanja radnika u EU-u, potaknula razmjena primjera dobre prakse među državnim i javnim službama i poboljšale veze među državama članicama. Osim toga, CSEP bi službenicima pomogao da prevladaju razne poteškoće s kojima se suočavaju u radu s europskim kolegama. CSEP bi pokrenuo novi duh jedinstva, od građana i za građane, zahvaljujući službenicima iz europskih zemalja.”
                  
               
                     (3)
                  
                  
                     U prilogu su navedene dodatne pojedinosti o predmetu, ciljevima i kontekstu inicijative. Konkretno, u njemu se iznose percipirane prednosti programa, tj. koristi europskog iskustva, razvoj dodatnih vještina i razmjena primjera dobre prakse te jačanje EU-a i njegovih država članica. U prilogu se navodi da bi program trebao biti od koristi brojnim kategorijama službenika, kao što su nastavnici, javnozdravstveno osoblje i osoblje na kaznenim, sudskim i administrativnim funkcijama. Podrobnije se obrađuje i plaća službenika na razmjeni i financijska naknada Unije.
                  
               
                     (4)
                  
                  
                     Inicijativom se predlaže stvaranje programa razmjene u obliku zakonodavnog okvira kojim bi se državama članicama omogućilo da dobrovoljno odrede radna mjesta u svojoj upravi koja će se staviti na raspolaganje službenicima iz drugih država članica u svrhu razmjene, poštujući pritom načelo supsidijarnosti i nadležnosti EU-a i država članica te mogućnost ograničavanja pristupa određenim funkcijama radi zaštite javnog poretka i sigurnosti važnih nacionalnih javnih informacija.
                  
               
                     (5)
                  
                  
                     S obzirom na to da je cilj programa razvoj razmjene informacija i primjera dobre prakse među državnim službenicima, Komisija je ovlaštena predložiti ga kao mjeru za poticanje suradnje među državama članicama i podupiranje njihova djelovanja u području zapošljavanja na temelju članka 149. Ugovora.
                  
               
                     (6)
                  
                  
                     Osim toga, program bi se mogao predložiti i na temelju članka 165. stavka 4. i članka 166. stavka 4. Ugovora, s obzirom na to da je njegov cilj poticanje mobilnosti nastavnika i instruktora te razvoj obrazovanja i strukovnog osposobljavanja.
                  
               
                     (7)
                  
                  
                     Naposljetku, program bi se mogao predložiti na temelju članka 197. stavka 2. Ugovora s obzirom na to da bi mu cilj bio poboljšati administrativni kapacitet država članica za provedbu propisa Unije.
                  
               
                     (8)
                  
                  
                     Stoga nijedan dio inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ.
                  
               
                     (9)
                  
                  
                     Skupina organizatora dostavila je odgovarajući dokaz da ispunjava zahtjeve utvrđene u članku 5. stavcima 1. i 2. Uredbe (EU) 2019/788 te je imenovala osobe za kontakt u skladu s člankom 5. stavkom 3. prvim podstavkom te uredbe.
                  
               
                     (10)
                  
                  
                     Inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. Ugovora o Europskoj uniji i pravima utvrđenima Poveljom Europske unije o temeljnim pravima.
                  
               
                     (11)
                  
                  
                     Inicijativu pod nazivom „Program razmjene za državne i javne službenike” (Civil Servant Exchange Program – CSEP) trebalo bi stoga registrirati,
                  
               DONIJELA JE OVU ODLUKU:
         
            Članak 1.
            Registrira se europska građanska inicijativa pod nazivom „Program razmjene za državne i javne službenike”.
         
         
            Članak 2.
            Ova je Odluka upućena skupini organizatora europske građanske inicijative pod nazivom „Program razmjene za državne i javne službenike”, koju u svojstvu osoba za kontakt predstavljaju Johan GONCALVES i Adam MAZOYER.
         
         
            Sastavljeno u Bruxellesu 21. travnja 2021.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55.